Bahamas' flagg og våpen
Store norske leksikon,Geografi,Flagg og nasjonalsymboler,Flagg og våpen
Bahamas' flagg har en svart, likesidet trekant med grunnlinjen innerst ved flaggstangen; utenfor denne tre horisontale striper i lyseblått, gult og lyseblått. Flagget ble antatt etter en konkurranse i 1973. Det svarte representerer befolkningens styrke, det blå havets ressurser og det gule landets ressurser.
Våpenet Bahamas' riksvåpen har et skjold som er delt horisontalt i tre felter. Skjoldhodet viser en oppgående sol mot blå himmel, det midtre feltet har en gjengivelse av Kristofer Columbus' skip Santa Maria på sølv bunn, og skjoldfoten består av bølgestriper i blått og hvitt. Som hjelmtegn er en kongehjelm kronet av en konkylie omgitt av palmeblader; skjoldbærere er en flamingo og en marlin (seilfisk). Under skjoldet et gult bånd med innskriften Forward Upward Onward Together ('Fremad oppad fremover sammen'). Våpenet ble offisielt antatt i 1971. Les mer i Store norske leksikon Bahamas Bahamas' historie Bahamas' politiske system flagg riksvåpen